Током каријере, заузимао је ставове о бројним контроверзним питањима, а у више прилика, изјавио је да осјећа потребу да покрене промјене користећи свој статус. Та питања укључују Рат у Дарфуру, убиство седамнаестогодишњака Трајвона Мартина 2012, расистички коментар тадашњег власника Шарлот бобкетса — Доналда Стерлинга 2014, као и убиства Афроамериканаца од стране полицајаца 2014. — 44-годишњег Ерика Гарнера у јулу и осамнаестогодишњег Мајкла Брауна, у августу. Након расистичког инцидента у Лос Анђелесу 2017, изјавио је: „Бити црн у Америци је жилаво. Дуг је пут за нас као друштва и за нас као Афроамериканаца док не будемо једнаки у Америци.“ Касније исте године, након митинга Уједињени прави, довео је у питање слоган „Направимо Америку сјајном поново“, који је у својој кампањи раније користио Роналд Реган, а затим и Доналд Трамп, изјавивши: „тужно је оно што се дешава у Шарлотесволу. Је ли ово правац којим наша држава иде? Направимо Америку сјајном поново, а? Наша омладина заслужује боље!“ Године 2017, Стеф Кари је изјавио да неће ићи у Бијелу кућу да би прославио титулу са Голден Стејтом, а Трамп је изјавио да више није добродошао тамо, након чега је Џејмс назвао Трампа разним увредљивим именима. Током интервјуа са новинаром телевизијске мреже CNN — Доном Лемоном 2018, оптужио је Трампа да жели да подијели државу преко спорта, изјавивши да спорт никада није био нешто што дијели људе, већ нешто што их спаја. Рекао је да никада неће сједјети преко пута њега, иако је сједио преко пута Барака Обаме. Као одговор, Трамп је написао: „Леброна Џејмса је управо интервјунисао најглупљи човјек на телевизији, Дон Лемон. Учинио је да Леброн изгледа паметно, што није лако урадити.“ Подржао је Колина Каперника током протествовања химне, када је клечао на терену, изјавивши да је прогоњен због расе и да би га он ангажовао да посједује НФЛ тим. Носио је одјећу у знак подршке више пута у емисијама.